钦定古今图书集成/明伦汇编/闺媛典/第152卷 > 欧阳金贞
## 钦定古今图书集成/明伦汇编/闺媛典/第152卷 > 欧阳金贞

按《明外史列女传》：“欧阳金贞，江夏人。幼从父梧受《孝
经》《列女传》。稍长，许字罗钦仰。梧官柘城，钦仰从焉。梧
丁艰归，舟次仪真，钦仰坠水死，金贞年甫十四，惊哭
欲赴水从之，父母持不许，自缢。父母曰：‘汝未嫁，何得
尔’？对曰：‘女自分无活理，即如父母言，愿终身称未亡
人’。大声哀号不止。及殓，剪发系钦仰左臂以殉。抵家”
葬毕，告父母曰：“有妇本以事姑，姑既失子，可并令无
妇乎？愿归罗以毕所事。”父母从之。后父知广化县，而
罗氏之姑病卒，女乃归宁。有讽他适者曰：“事姑毕矣，
更何待？”女曰：“我昔殓罗郎时，有一束发缠其手，谁能
掘冢开棺取发还我，则易志矣。”遂止。生平独卧一楼，
年六十馀终。